Slagoffer van geslagsgeweld vertel haar storieIan Cameron en Janelle Laattoe (Foto: Action Society) “Ek het sedert 2018 stilgebly, maar nou sal ek my storie vertel; anders as vroue soos ek wat nooit die kans gekry het nie,” sê Janelle Laattoe, ŉ slagoffer van geslagsgebaseerde geweld. “Ek moes vir meer as ŉ jaar lank toekyk hoe hofverskynings uitgestel word; hoe my mishandelaar vry rondloop, drie ander vroue aangerand is en my dossier verdwyn het. Maar nou praat ek, en dit is nie hoe my storie sal eindig nie.” Action Society, in samewerking met Philisa Abafazi Bethu, het Janelle toegelaat om vandag haar storie te vertel en die lig te werp oor hoe die strafregstelsel slagoffers van geslagsgebaseerde geweld versaak. Janelle het uiteindelik in 2019 die moed gehad om ŉ saak aanhangig te maak teen haar kêrel wat haar mishandel het, sê Ian Cameron, woordvoerder van Action Society. “Hy is in hegtenis geneem en het oor die volgende jaar en ŉ half ŉ paar keer in die hof verskyn, maar die saak is in Desember 2021 voorlopig teruggetrek. In Januarie 2022 het Janelle daarop begin aandring dat haar saak op die hofrol geplaas word. Niks het gebeur nie. Uit desperaatheid het sy by Action Society aangeklop en ons het die saak aanvaar.” Ná 15 oproepe na die Delft-polisiestasie en verskeie kere wat die stasie in persoon besoek is, het Action Society en Janelle uitgevind dat haar dossier skoonveld is. Haar laaste verklarings is boonop ook nie digitaal gestoor nie. “In stryd met Suid-Afrikaners wat in Augustus vroue vier, is die land se strafregstelsel heeltemal onsuksesvol om slagoffers van geslagsgebaseerde geweld en moord op vroue te ondersteun. Daar is geen rede tot viering nie,” voeg Cameron by. Lucinda Evans, die stigter van Philisa Abafazi Bethu, sê niks het vir vroue verander van die 1956-struggle tot 2022 nie, en dat dit deesdae erger is om ŉ vrou in Suid-Afrika te wees. “Die stelsel versaak ons vroue en kinders,” sê Cameron. “Maar ons sal steeds geregtigheid najaag vir Janelle en elke ander vrou en kind in dié situasie, selfs al moet ons van voor af begin.” Cameron sê hy het begrip dat polisielede onder geweldige werksdruk is met die minimum of geen hulpbronne nie. “Dit is ŉ haglike toestand. Ons kyk na die minister van polisie, die hele strafregstelsel en die regering om hul versuim te erken en doeltreffende stappe te begin doen om die aanslag teen vroue en kinders te voorkom. Daar moenie net optrede voor TV-kameras wees nie. Ons het aanspreeklikheid nodig.” Action Society het al lankal sy oplossing tot misdaad in Suid-Afrika voorgehou: Action Society se voorlegging kan hier afgelaai word.